PATVIRTINTA

Trakų r. Rūdiškių gimnazijos direktoriaus

2020 m. rugsėjo 28 d. įsakymu Nr. OV-93

**TRAKŲ R. RŪDIŠKIŲ GIMNAZIJOS**

**PSICHOLOGINĖS PAGALBOS TEIKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Psichologinės pagalbos teikimo tvarkos aprašas (toliau – Aprašas) reglamentuoja psichologinės pagalbos (toliau – Pagalba) teikimo paskirtį, uždavinius, sritis bei organizavimą.

2. Pagalbos teikimą organizuoja ir koordinuoja savivaldybių administracijų švietimo padaliniai.

3. Pagalba teikiama gimnazijoje (toliau – Gimnazija), pedagoginėje psichologinėje tarnyboje ir kitose švietimo pagalbos įstaigose (toliau – Tarnyba).

4.. Mokiniams, kurie mokosi kasdieniu mokymo proceso organizavimo būdu, Pagalba teikiama tiesioginiu būdu. Mokiniams, kurie mokosi nuotoliniu mokymo proceso organizavimo būdu Aprašo 12.1 ir 12.4 papunkčiuose nurodytos veiklos vykdomos tiesioginiu būdu, o Aprašo 12.2 ir 12.3 papunkčiuose – nuotoliniu ir (arba) tiesioginiu būdu. Karantino, ekstremalios situacijos, ekstremalaus įvykio ar įvykio (ekstremali temperatūra, gaisras, potvynis, pūga ir kt.), keliančio pavojų mokinių sveikatai ir gyvybei (toliau – ypatingos aplinkybės), laikotarpiu Aprašo 12.2 ir 12.3 papunkčiuose nurodytos veiklos vykdomos nuotoliniu ir (arba) tiesioginiu būdu, atsižvelgiant į ypatingų aplinkybių pobūdį. Jei Pagalba dėl objektyvių priežasčių neteikiama, pasibaigus ypatingų aplinkybių laikotarpiui Pagalba turi būti kompensuojama nustatant veiklos prioritetines sritis, peržiūrint veiklų atlikimo laiką

5. Pagalbą teikia psichologai, kurių kvalifikacija atitinka Lietuvos Respublikos švietimo įstatyme nustatytus kvalifikacinius reikalavimus.

6. Pagalbos gavėjai:

6.1. Gimnazijoje – mokiniai, besimokantys Gimnazijoje ir (arba) jų tėvai (globėjai, rūpintojai);

6.2. Tarnyboje arba kitose įstaigose:

6.2.1. mokiniai, besimokantys Gimnazijoje, kuriems mokyklos psichologo konsultacijų nepakanka;

6.2.2. mokytojai ar kiti švietimo įstaigos darbuotojai, smurtavę ar smurtą patyrę švietimo įstaigoje (šiuo atveju Pagalba teikiama Tarnyboje arba kitoje įstaigoje).

7. Pagalba teikiama ta kalba, kuria mokinys ugdomas Gimnazijoje, arba, esant galimybei, mokinio (vaiko), mokytojo, kito švietimo įstaigos darbuotojo gimtąja kalba.

8. Informacija apie Pagalbos gavėjus, jų problemos turinį ir teiktą Pagalbą laikoma konfidencialia. Teisės aktų numatyta tvarka ji gali būti teikiama švietimo pagalbos specialistams ir (ar) kitiems asmenims, kurie yra susiję su mokinio (vaiko) asmenybės ir ugdymosi problemų sprendimu (nepažeidžiant psichologo profesinės etikos reikalavimų). Psichologai atsako už teikiamos Pagalbos kokybę, tinkamą informacijos apie Pagalbos gavėjus naudojimą.

9. Pagalba teikiama vadovaujantis Lietuvos Respublikos švietimo įstatymu, kitais teisės aktais, reglamentuojančiais Vaiko gerovės užtikrinimą, ir Aprašu.

**II SKYRIUS**

**PAGALBOS PASKIRTIS IR UŽDAVINIAI**

10. Pagalbos paskirtis – prevencinėmis priemonėmis stiprinti mokinių (vaikų) psichologinį atsparumą ir psichikos sveikatą, skatinti saugios ir palankios ugdymuisi aplinkos Gimnazijoje kūrimą, padėti mokiniams (vaikams), mokytojams, kitiems švietimo įstaigos darbuotojams atgauti dvasinę darną, gebėjimą gyventi ir mokytis, aktyviai bendradarbiaujant su jų tėvais (globėjais, rūpintojais).

11. Uždaviniai:

11.1. nustatyti mokinio (vaiko) psichologines, asmenybės ir ugdymosi problemas ir padėti jas spręsti;

11.2. stiprinti mokytojų, kitų švietimo įstaigos darbuotojų, tėvų (globėjų, rūpintojų) gebėjimą bendrauti su mokiniais (vaikais), turinčiais psichologinių problemų;

11.3. padėti laiduoti palankias psichologines sąlygas mokinio (vaiko) ugdymo(si) procese.

**III SKYRIUS**

**PAGALBOS SRITYS**

12. Gimnazijoje dirbančio psichologo veiklos sritys:

12.1. įvertinimas: mokinio (vaiko) asmenybės ir ugdymosi problemų, galių ir sunkumų nustatymas, psichologinis mokinio įvertinimas atliekant pirminį specialiųjų ugdymosi poreikių vertinimą;

12.2. konsultavimas: tiesioginio poveikio mokiniui, turinčiam asmenybės ir ugdymosi problemų (taip pat ir smurtą patyrusiam ar smurtavusiam) būdų numatymas ir psichologinio konsultavimo technikų taikymas, bendradarbiavimas su tėvais (globėjais, rūpintojais), mokytojais, kitais švietimo įstaigos darbuotojais ir kitais su mokinio ugdymu susijusiais asmenimis, rekomendacijų jiems teikimas, jų konsultavimas;

12.3. švietimas: mokinių, tėvų (globėjų, rūpintojų), mokytojų švietimas vaiko raidos psichologijos, pedagoginės ir socialinės psichologijos klausimais;

12.4. psichologinių problemų prevencija: psichologinių problemų prevencijos poreikio įvertinimas (Gimnazijos bendruomenės grupių tyrimas), prevencinių priemonių bei programų rengimas ir įgyvendinimas, psichologinių krizių prevencija, intervencija ir postvencija.

**IV SKYRIUS**

**PAGALBOS ORGANIZAVIMAS**

13. Siekiant užtikrinti Pagalbos visuotinumą ir prieinamumą:

13.1. Gimnazijoje dirbantis psichologas teikia Pagalbą visiems gimnazijos mokiniams pagal poreikį.

14. Psichologui sudaromos tinkamos darbo sąlygos:

14.1. psichologui skiriamas darbo kabinetas, pritaikytas pagrindinei veiklai – psichologiniam vertinimui ir konsultavimui;

14.2. pagal galimybes psichologas aprūpinamas adaptuotomis vaiko psichologinio vertinimo metodikomis, vertinimo protokolais ir kitomis būtinomis priemonėmis, atitinkančiomis darbo profilį.

15. Pagalba Gimnazijoje mokiniui teikiama, kai kreipiasi:

15.1. mokinys (savarankiškai);

15.2. mokinio tėvai (globėjai, rūpintojai);

15.3. mokytojai, gavę mokinio tėvų (globėjų, rūpintojų) sutikimą;

15.4. Vaiko teisių apsaugos tarnyba.

16. Pagalba Tarnyboje arba kitoje institucijoje mokytojams ar kitiems švietimo įstaigos darbuotojams, smurtavusiems ar smurtą patyrusiems Gimnazijoje, teikiama ne vėliau kaip per 5 darbo dienas nuo pranešimo apie smurto faktą momento, jiems atvykus į Tarnybą arba pas Teikėją.

17. Mokiniams (vaikams), kurie dėl ligos ar patologinės būklės yra žymiai riboto judumo (esant atitinkamam asmens sveikatos priežiūros gydytojų konsultavimo komisijos sprendimui) ir dėl to negali lankyti Gimnazijos ar atvykti į Tarnybą, psichologinis įvertinimas gali būti atliekamas namie.

18. Teikiama Pagalba gali būti derinama su socialine pedagogine, specialiąja pedagogine ir specialiąja pagalba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_